1.Baggrund

I april 2016 kunne topdomænet .eu fejre sin 10-årsdag. I løbet af de forgangne ti år har landekodetopdomænet .eu (ccTLD) markedsført sig selv som et innovativt og moderne domænenavn, som i høj grad har været i stand til både at indhente de allerede eksisterende topdomæner, som har eksisteret i domænemiljøet i tre årtier, og konkurrere med de nye generiske topdomæner (gTLD), som blev indført i 2014. Ved udgangen af Q1 2017 var topdomænet .eu det syvendestørste landekodetopdomæne i verden. Med over 3,7 mio. registreringer har topdomænet .eu etableret sig som en værdifuld mulighed for alle, der er bosiddende i Europa, når de skal vælge et domænenavn til deres internettilstedeværelse.

I overensstemmelse med artikel 8 i forordning (EF) nr. 733/2002 om implementering af topdomænet. eu skal Kommissionen forelægge en rapport for Europa-Parlamentet og Rådet et år efter forordningens vedtagelse og derefter hvert andet år. Denne rapport vedrører gennemførelsen af topdomænet .eu, dets gennemslagskraft, og hvordan det har fungeret i de seneste to år, navnlig i perioden fra den 1. april 2015 til den 31. marts 2017.

2.De retlige rammer og grundprincipperne for topdomænet .eu

Topdomænet .eu blev fastlagt ved følgende retsakter:

–Europa-Parlamentets og Rådets forordning (EF) nr. 733/2002 af 22. april 2002 om implementering af topdomænet .eu (som ændret)

–Kommissionens forordning (EF) nr. 874/2004 af 28. april 2004 om generelle retningslinjer for implementeringen af topdomænet .eu og dets funktioner samt principperne for registrering (som ændret).

EURid er den nuværende topdomæneadministrator med ansvar for organisation, administration og forvaltning af topdomænet .eu og varianter heraf med andre alfabeter. Den 12. april 2014 fik EURid for anden gang tildelt koncessionskontrakten efter en indkaldelse af interessetilkendegivelser og Kommissionens gennemførelsesafgørelse af 11. april 2014.

3.Registrering og brug af .eu-domænenavne

I den periode, som er omfattet af rapporten, var der et fald i væksten for landekodetopdomænet .eu på linje med andre europæiske landekodetopdomæner. I 2016 var den årlige vækst for .eu negativ. Det samlede antal registreringer var 3 862 467 ved udgangen af 2015 og 3 760 695 den 31. december 2016. Det seneste års nedgang kan tilskrives forskellige faktorer ved og omkring domænenavnesystemet (DNS) – såsom mætning af markedet, øget konkurrenceevne, færre fremstødsaktiviteter fra de registratorer, der blev involveret i nye generiske topdomæneadministratorer, og i nogle tilfælde stagnerende økonomier – der også har påvirket andre sammenlignelige konkurrenter, men skyldes også de fortsatte bestræbelser på at fjerne domænenavne med ukorrekte oplysninger fra Whois-databasen.

Den gennemsnitlige fornyelsesgrad for .eu-domænenavne er fortsat 80 %, hvilket er meget godt sammenlignet med et gennemsnit for sektoren på 73 %.

Domænenavnet .ею (eu skrevet med kyrilliske bogstaver) blev lanceret den 1. juni 2016. Ved udgangen af Q1 2017 var lidt over 2 200 domænenavne registreret under endelsen .ею.

Sektoren for domænenavne har ændret sig betydeligt i de seneste to år, fordi nye generiske topdomæner (f.eks. .car og .hotel) er blevet tilgængelige som følge af, at Internet Corporation for Assigned Names and Numbers (ICANN) har åbnet op for denne type topdomæner. Da denne rapport blev udarbejdet, var der tildelt over 1 200 nye generiske topdomæner, og det anslås, at mere end 1 240 vil blive tildelt og være fuldt operationelle ved udgangen af ICANNs regnskabsår 2018. På nuværende tidspunkt tegner deres registreringer sig for 25,6 mio. domænenavne ud af 329,3 mio. i hele verden (142,7 mio. registreret under landekodetopdomæner).

Skønt markedet for nye generiske topdomæner ikke har levet op til forventningerne, da brugernes efterspørgsel har været meget lavere end forventet, har væksten her været højere end for traditionelle topdomæner.

I betragtning af den historiske udvikling og situationen på markedet er målet at opretholde en stabil, positiv vækst og at styrke aktiviteter rettet mod at gøre .eu og dens kyrilliske variant til kvalitetstopdomæner.

4.Internationaliserede domænenavne (IDN'er)

4.1..eu-IDN'er

Indførelsen af IDN'er på topniveau henhører under ICANNs kompetence. Den 16. november 2009 iværksatte ICANN den hurtige procedure for at fremskynde indførelsen af topdomæneendelser, der repræsenterer landekoder (f.eks. .gr, .bg og .eu), som anvender ikke-latinske skrifttegn.